РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/43-19

5. март 2019. године

Б е о г р а д

ЗАПИСНИК

65. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 4. МАРТА 2019. ГОДИНЕ

Седница је почела у 16,30 часова.

Седници је председавала Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мијатовић, Момо Чолаковић, Милан Лапчевић и Золтан Пек.

Седници је присуствовао: Зоран Деспотовић (заменик Миљана Дамјановића).

Седници нису присуствовали чланови Одбора: Душан Бајатовић, Милорад Мирчић, Саша Радуловић, Горан Ћирић и Војислав Вујић, нити њихови заменици.

Седници је присуствовао и: Дејан Дабетић, руководилац Групе за избегавање двоструког опорезивања у Министарству финансија.

На предлог председника Одбор је, већином гласова **(9 „за“, 1 није гласао), утврдио** следећи:

Д н е в н и р е д:

1. Разматрање Предлога закона о престанку важења Закона о ратификацији Споразума између Савезног извршног већа Скупштине Социјалистичке Федеративне Републике Југославије и Владе Малезије о избегавању двоструког опорезивања у односу на порезе на доходак, са Протоколом.

**ПРВА ТАЧКА ДНЕВНОГ РЕДА:** Разматрање Предлога закона о престанку важења Закона о ратификацији Споразума између Савезног извршног већа Скупштине Социјалистичке Федеративне Републике Југославије и Владе Малезије о избегавању двоструког опорезивања у односу на порезе на доходак, са Протоколом.

Руководилац Групе за избегавање двоструког опорезивања у Министарству финансија, Дејан Дабетић, је напоменуо да је реч о Споразуму, који је закључен још у време бивше СФРЈ. Влада Малезије је недавно обавестила Владу Србије да се овај споразум не примењује. Из тог разлога да не би дошло до давања пореских повластица држављанима Малезије, док истовремено српски држављани такве повластице не уживају у Малезији, овај Споразум треба повући.

На основу члана 156. став 3. Пословника Народне Скупштине, Одбор je већином гласова одлучио (једанаест гласова “за” и један није гласао ) да поднесе следећи:

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихватиПредлог закона о престанку важења Закона о ратификацији Споразума између Савезног извршног већа Скупштине Социјалистичке Федеративне Републике Југославије и Владе Малезије о избегавању двоструког опорезивања у односу на порезе на доходак, са Протоколом.

За известиоца Одбора на седници Народне скупштине је др Александра Томић, председник Одбора.

Седница Одбора је завршена у 16,20 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић